हैदराबाद। केंद्रीय जांच ब्यूरो (सीबीआई) की विशेष अदालत ने वाईएसआर कांग्रेस के नेता वाई. एस. जगनमोहन रेड्डी के खिलाफ भ्रष्टाचार के मामले में हिरासत में लिए गए आंध्र प्रदेश के पूर्व मंत्री मोपीदेवी वेंकटरमना को बुधवार को जेल भेज दिया। सीबीआई ने वेंकटरमना को 24 मई को हिरासत में लिया था। उन्हें अदालत में पेश किया गया था, जहां से उन्हें सात जून तक न्यायिक हिरासत में भेज दिया गया था। न्यायालय ने उन्हें पांच दिन के लिए सीबीआई की हिरासत में भी भेजा था, जिसकी अवधि मंगलवार को समाप्त हो गई। इसके बाद सीबीआई ने बुधवार को उन्हें अदालत में पेश किया, जहां से उन्हें चंचलगुडा जेल भेज दिया गया।